Retrospectiva „Săptămânii de Conștientizare a Creierului”, eveniment internațional organizat și găzduit de Facultatea de Psihologie și Științele Educației a UB

În perioada 13-18 martie 2023, Facultatea de Psihologie şi Ştiinţele Educaţiei a Universității din București, prin Laboratorul de Științe Cognitive Clinice, a organizat cea de-a V-a ediție a evenimentului internațional „Săptămâna de Conștientizare a Creierului”.
În cadrul evenimentului, coordonat de conf. univ. dr. Ioana Podină, cadru didactic la FPSE a UB, atât studenții Universității din București, cât și publicul larg au avut oportunitatea de a lua parte la 17 prelegeri și ateliere pe tema „Creierul și Sănătatea Mintală”. 
Prezentările au avut caracter interdisciplinar și au fost facilitate de invitați de renume, din universitățile din țară și din străinătate, care activează drept cercetători în domenii precum psihologia, sănătatea mintală digitală, biologia și neuroștiințele.
Printre tematicile diseminate în cadrul prelegerilor și atelierelor se numără: Evaluarea statusului sănătății mintale prin apel la inteligența artificială (conf. univ. dr. Ioana Podina, cadru didactic la FPSE a UB); Predictorii lipsei de onestitate academică (prof. univ. dr. Ana-Maria Cazan, cadru didactic la Facultatea de Psihologie și Științele Educației a Universității „Transilvania” din Brașov); Neurobiologia durerii (prof. univ. dr. Alexandru Babeș, cadru didactic la Facultatea de Biologie a UB); Intervenții psihologice digitale pentru copii și adolescenți (conf. univ. dr. Oana David, cadru didactic la Facultatea de Psihologie și Științe ale Educației a Universității „Babeş-Bolyai” din Cluj-Napoca; Fenotipul comun între autism și schizofrenie (dr. Lavinia Uscățescu, cercetător posdoctoral la Olin Neuropsychiatry Research Center, institut de cercetare al Hartford Healthcare și al Universității „Yale” dinn Statele Unite ale Americii).

Pentru a facilita accesul la conținuturi științifice pentru un număr cât mai mare de persoane,  evenimentul s-a desfășurat în format hibrid: o parte dintre prelegeri au loc la sediul Facultății de Psihologie și Științele Educației a UB,  iar câteva au fost difuzate online. Numărul mare de participanți și feedback-urile pozitive ale acestora au contribuit la diseminarea evenimentului în rândul publicului larg. 

[bookmark: _GoBack]Informații despre cea de-a V-a ediții a „Săptămânii de Conștientizare a Creierului”, organizată  sub egida Federația Societăților Europene de Neuroștiință (Federation of European Neuroscience Societies – FENS și Dana Foundation, pot fi consultate pe paginile de Facebook, Instagram și YouTube ale evenimentului.


